# [JAj! bünnek mélyiben, medgyek Isten rút tömlöczben?…]*

### Nótája, Redemptoris Mater

JAj! bünnek mélyiben, medgyek Isten rút tömlöczben?
Hozzád folyamodom; Más nem segíthet, jól tudom:
Itt kígyók mardosnak, Büneim fogdosnak;
Segély-ki verembül, S' büneimböl:
Szent kereszt érdeme, Légyen înségem védelme.
Fontya szent vérednek, Használlyon /Jesus/ lelkemnek;
Vony-ki rút verembül, Szent kínaid érdemibül.
Bünök veszedelme, Lelkemnek félelme,
Eppen meg-fonnyasztott, s' el-bádgyasztott:
Nyújtsd Jesus kezedet, Nyújtsd kínzó szent eszközidet.

Nyomtatott kiadása: Cantus catholici. Kassa 1674, 305. – Cím: AZONRÓL. – Nótajelzés: Nótája, fol. 37. Szövege megtalálható még: Szakcsi kántorkönyv (1788–9, I, 56). Bűnbánó ének a szenvedő Jézushoz. Forrása, szerzője ismeretlen. Versforma: 14–14–12–10–14 (a–b–c–d–e); a sorok 6/8, 6/6 és 6/4 osztásúak belső rímmel. Dallama: RMDT II., 250/I. sz.