# [Az Vr Isten, Adám Attyánknak…]*

Az Vr Isten, Adám Attyánknak, kezdetin e' világnak,
Meg-igérte jöuetelét a' Messiasnak,
Mikor álnok kigyónak monda, Ékes Paradicsomba:
Hogy meg-törj keuély fejét egy Aszszony magua.
Ezt hirdettik sok Szent Proféták, s jrásokban igy hadták.
Hogy e' világra kel jönni a' Messiasnak.
Báláam Próféta igy prófétála. Hogy egy Csillag támadna,
A Jákobnak nemzetéből, világ jauára.
Ez uala ama' Hatalmas Próféta, kit régen igért uala:
Hogy a' Zidó nemzetségböl ötet tamasztya.
Dáuid kjrályt-is auual bisztatá. Midön ekképpen szolla.
Hogy az ö szekén fog ülni, kjrályj magua.
Isajás-is igy jöuendöle. Hogy az Jesse gyökere.
Veszszöt teremt, vj Virágnak neuelésére.
A' veszszönek drága Virága: JESVS Christust példázta.
A ki szüz MARIA altal jött ez világra.
De még szükség meg emlekeznünk, Es sziuünkben tartanunk.
Hogy még el-jö, és ö tölle meg-itiltetünk.
Akor lesz próbáia Embernek, És az ö életének.
Ott lesz zóldgya, jó, és gonosz cselekedetnek.
Ott az Hiuek, a' job kéz felé, Gonoszok bal kéz felé.
Allattatnak, s itiltetnek, kik, kik egy felé.
Kérjük azért minnyájunk vrát, Ez világnak Bjráiát.
Hogy allasson job kéz felé, aduán Országát.

4 A fejét é-je utólag beszúrva. 5 A hirdettik 2. i-je é-ből javítva. 16 A sor a szüz szótól kezdve egy felragasztott papírcsíkon. 18 A meg-itiltetünk 2. i-je é-ből javítva. 19 próbáia <mindennek> Az áthúzott szó fölé írva: Embernek 22 Az itiltetnek 2. i-je é-ből javítva. Kézirata: Turóci cantionale. XVII. sz. 2. fele, 5. Kiad. Bogisich 1882, 35.–Cím: Más Ének [A lap szélén:] Vj Ének. – Dallamát is közli. Adventi ének. Másik változata hasonló kezdettel (Az Úristen ím az Ádámnak az ő nagy vétke miatt) és ugyancsak adventi tartalommal a Gyöngyösi-toldalékban (1628–35, 9a) található, és ezt Kájoni János is „Régi ének”-nek tartotta (Csíkcsobotfalvi kézirat, 1675 k., 17; Cantionale catholicum 1676, 21). Lásd RMKT XVII./7., 86. sz. A két változat azonban nem azonos; Papp Géza szerint az egymástól függetlenül keletkezett két szöveg egy ismeretlen, talán cseh ének fordítása (RMDT II., 442.1.). Versforma: 16–13 (a–a); az első sor 9/7 osztású belső rímmel; a második sor 8/5 osztású. Dallama: RMDT II., 25. sz. 3 monda – 1 Móz 3, 15. Vö. RMKT XVII./7., 86. sz. 3. sor jz. 7 Báláam – 1 Móz 24, 17. Vö. uo. 7. sor jz. 11 Dávid kjralyt-is auual bisztatá – Jer 33, 14–16. Vö. uo. 13. sor jz. 13 Isajás – Iz 11, 1. Vö. uo. 9–12. sor jz. 18 Hogy még el-jö – Krisztus az utolsó ítéletkor (vö. Mt 25, 31–34).