# Valamelly artatlanról*

### Nótája, Salve mundi salutare

KIs ártatlan, Menyben éllyen,
Noha itt aluszik méllyen:
Ah nyugodgyál csendességben;
élly Angyalok seregében.
Mi-értünkis szép virág szàl,
Jésus elött illatozzál.
Kedves, gyenge termetedben,
Fèlettél rövid éltedben;
Most annális frissebben,
élsz Angyalok seregèben.
Szép vagy, àrtatlan Lelkedben,
Drága Jésus köntösében,
Kit vöttèl szent Keresztségben:
élly Angyalok seregében.
Szép virág, már el-plántálunk;
Kertész Jésusnak ajánlunk:
Angyalok közzé számlálunk,
Mint hogy Angyalnak találunk.

Nyomtatott kiadása: Cantus catholici. Kassa 1674, 546–7. – Cím: XII. VALAMELLY ARTATLANRÓL. – Nótajelzés: Nótája, fol. 272. [ = Salve mundi salutare]. Szövege megtalálható még: Szoszna Demeter-ék. (1714–5, 606). Válaszos halottas ének kisgyermek temetésére. Forrása, szerzője ismeretlen. Versforma: 8–8–8–8–8–8 (a–a–a–a–b–b); az 5–6. sor refrén. Dallama: RMDT II., 197. sz.