# [ÖRvendgy bús életem, Lelki isméretem…]*

### Nótája, Hogy feletkezel el rólunk tellyességgel

ÖRvendgy bús életem, Lelki isméretem;
Vigadgy gyarló testem:
Jesus örvendeztet, szent Testével éltet,
Oltáron kit készitett.
Ah Keresztyèn Lélek, Siess ide kérlek,
Idvösségedért intlek.
Itt Christus szent Feje, Itt drága veleje,
Keresztyénség teje:
Lelkünknek itt bére, Szentek itt kenyere,
Itt Christus Teste, Vére.
Hittel ehez lássunk, Itt vagyon Jesusunk,
Itt igaz orvosunk:
Ez, ugy mond, èn testem; Kit hogy meg-értettem,
Isten szavát el-hittem.
Oh Jesus édesem, Lelki szép jegyesem,
Edgyetlen kincsesem;
Illy drága vóltodért, Illy szent Malasztodért,
Nyújts árváknak örök bért.
Lelkeink ferdöje, Békessèg szerzöje,
Minden jók kút feje;
Aldgy-meg békességgel, Lelki csendességgel,
Es örök üdvességgel.

Nyomtatott kiadása: Cantus catholici. Kassa 1674, 408–9. – Cím és nótajelzés: MAS. Melynek Nótája, fol. 177. [ = Hogy feletkezel el rólunk tellyességgel]. Szövege megtalálható még a következő XVIII. századi gyűjteményekben: Écsi-ék. /1700–25, 53), Szoszna Demeter-ék. (1714–5, 249), Paksi Márton György-ék. (1760, 670), Bozóki Mihály kéziratos énekgyűjteménye (XVIII. sz. 2. fele, 267), Császár Ferenc-ék. (XVIII. sz. 2. fele, 141a), Szentmihályi Mihály: Egyházi énekes könyv (Eger 1797–8, 270). Válaszos oltáriszentségi ének. Forrása, szerzője ismeretlen. Versforma: 12–6–12–7–12–7 (a–a–b–b–c–c); a tizenkettes sorok 6/6 osztásúak belső rímmel; az 5–6. sor refrén. Dallama: RMDT II., 245. sz.