# Nagy B. Aszonyról*

### Nótája, Egeknek fényes villámja

IStennek áldott Szent Annya;
örüly szüz MARIA;
Szivünknek drága aranya,
Christus Annya;
Setétes lelkek szép csillágja.
Szentül èltél, bünt nem tettél;
Bóldog lettél, mesze lèptél,
Vezérely minket szüz MÀRIA.
Mint fényes nap, fel-támadtál;
Ezèr közzül választattál,
Szóly értünk bóldog Szüz MARIA.
Szent Fiadat szüzen szülted;
azért ma küldöt éretted,
Könyörögj értünk szüz MARIA.
Oh Angyalok vigassága;
Minden Szentek bóldogsága,
Vigasztaly minket szüz MARIA.
Hogy hòltodból fel-támadtál;
Minket jóra meg bisztatál,
Kèrj Jesust ertünk szüz MARIA.
Drága kincsel tekintetes,
Magyarok közt nevezetes,
Szóly menyben èrtünk, szüz MARIA.
Magyar Ország Pátrónája,
Légy te néped Szószóllója,
Könyörögj értünk szüz MARIA.

Nyomtatott kiadása: Cantus catholici. Kassa 1674, 468–9. – Cím: MAS; NAGY B. ASZONYRÓL. – Nótajelzés: Nótája; fol. 166. [ = Egeknek fényes villámja]. Megtalálható még: Magyar Cantionale (XVIII. sz. eleje, 136; töredék). Felelgetős körmeneti ének Nagyboldogasszony napjára. Az ünnepről: [ADgyunk hálát a' Szent Háromságnak, mert a' Paradicsomnak…] c. jz. Előadási módjáról, alkalmazásáról: Gyertya szentelö Bóldog Aszszony napjára c. jz. Versforma: 8–6–8–4–9 (a–b–a–b–b); a 2. és 4. sor refrén. Dallama: RMDT II., 285. sz.