Kájoni János

# Nagy patrem*

### Credo in unum Deum

ORGANO
|  | HIszek egy Mindenható Szent Istenben.
|  | Meny, és föld Szent Teremtö Istenben,
|  | ki örökké uralkodik Királyi nagy Felségében.
|  | Hiszek áldott IESUS Christusban,
|  | mi egy Urunkban,
|  | Istennek eggyetlen-egy Szent Fiában,
|  | kit a' Szent Atya szült minden idöknek elötte,
|  | Istent igaz Istentöl, világ világosságtól,
|  | egy igaz Istent mindenek váltságában.
CHORUS
|  | Isteni méltósággal
|  | természetben Egy az Atyával,
|  | mindent teremtet csak egy szavával.
ORGANO
|  | Ki mi-értünk emberek-ért,
|  | és a' mi idvességünk-ért,
|  | Menyböl le-szálla nagy kegyelmé-ért.
CHORUS
|  | Es meg-testesüle szent lélek Istentöl,
|  | Szüz MARIA szent méhéböl,
|  | testet midön fel–vön.
|  | Pilátusnak-alatta, fel-fesziték irígységböl,
|  | kínt és halált szenvedvén, el-temetteték Jóseftöl.
ORGANO
|  | Ottan fel-támada,
|  | harmad-nap hogy el-tölt vólna,
|  | a' mint az írás jól bizonyittya.
|  | Es Menyégben fel-méne,
|  | Szent Attyának jobjára üle,
|  | és el-jö az itíletre,
|  | az élöket és a' hóltakat hogy ott meg-itillye,
|  | Országának nem lészen vége.
|  | Hiszek Szent Lélek Istenben,
|  | Urunkban, elevenitönkben,
|  | ki ezektöl származik alá közinkben.
CHORUS
|  | Mert ez a' ki az Atyával,
|  | imádtatik és a' Fiúval,
|  | zeng az Eg nagy hatalmával,
|  | ez szóllot régen a' Profétákkal.
ORGANO
|  | Es hiszek az Egy közönséges, és az Apostoli Szent-egyházban,
|  | hiszek egy keresztséget abban,
|  | rút büneinknek boccsánattyában.
|  | Hittel vallom a' meg-hólt testeknek fel-támadását
|  | s' A' bóldog Istennek Szent Országát.

Nyomtatott kiadása: Kájoni János: Cantionale catholicum. Csík 1676, 511 [recte: 513]. – Cím: NAGY PATREM. CREDO IN UNUM DEUM. – Megvan a második kiadásban is (1719, 439). Credo-parafrázis rímes prózában. Lásd Kájoni János: Adventre valo Patrem c. jz. A Cantionale catholicum előszavának tanúsága szerint szerzője Kájoni János. Dallamát Kájoni nagy zenegyűjteménye, a „Kájoni kódex” orgonatabulatúrája nyomán közölte: Domokos 1979, 898–901, 1266. A ritmusos, rímes prózában szerkesztett ének egyes részeit a kántor és a nép felváltva énekelte.