# [CHristus Virágunk…]*

CHristus Virágunk,
Szép termö águnk.
Alleluját énekellyünk;
Minden bünt lelkünkben öllyünk.
Ki fekvék sirban,
Fel-kele vígan.
Fel-kele fényünk,
Christus reményünk.
Nagy hatalmasság,
Kinn rémül vakság.
Jesus istápunk,
Szép fényes Napunk.
Jesusnak éllyünk,
Ugy már ne féllyünk.
Ha véle járunk,
Jó halált várunk.
Jesus vígsága,
Szív bátorsága.
Jesus hogy fel-költ,
Szent Irás bé-tölt.
A' Pokol el-hült,
Halál meg-rémült.
Jesus él nyilván,
Mink szabadúlván.
Sok veresége,
Lött nyeresége.
Hogy mi-is nyerjünk,
Jesussal türjünk.
Dicsíret légyen
Istennek, Amen.

Nyomtatott kiadása: Cantus catholici. Kassa 1674, 354–5. – Cím: MAS. – Dallamát is közli. Szövege megtalálható még a következő gyűjteményekben: Magyar Cantionale (XVIII. sz. eleje, 41), Szoszna Demeter-ék. (1714–5, 226), Szentmihályi Mihály: Egyházi énekes könyv (Eger 1797–8, 198). Húsvéti válaszos ének; a legújabb időkig a feltámadási körmeneten énekelték. Forrása, szerzője ismeretlen. Versforma: 5–5–8–8 (a–a–b–b); a harmadik és negyedik sor refrén. Dallama: RMDT II., 36. sz. 11 bé-tölt – a próféták jövendölése beteljesedett.