# [MIhelt Christus fel-kele…]*

### Nóta Keresztyének serege

MIhelt Christus fel-kele,
Halál menten le-düle,
Az ördög el-sillyede,
Hatalma veszni kezde.
Alleluja, Alleluja.
Gyözöje ellenségnek,
Lön Christus hitlenségnek;
Reménye meg-téröknek,
Eöröme az hiveknek.
Jesusunknak szolgállyunk,
Parancsolatin járjunk,
Beszédinek helyt adgyunk,
Szent nevére horgadgyunk.
Dicsösség Szent Atyának,
Es az ö Szent Fiának;
Ezek ajándékának,
Dicsö Szent Háromságnak.

Nyomtatott kiadása: Cantus catholici. Kassa 1674, 347. – Cím: MAS. – Nótajelzés: Azon Nótára. [Utalás az előtte lévő ének dallamára: Keresztyének serege]. Ének Krisztus feltámadásáról. Forrása, szerzője ismeretlen. Versforma: 7–7–7–7–8 (a–a–a–a–b); az utolsó sor refrén. Dallama: RMDT II., 152. sz. – A nótajelzésben idézett XVI. századi húsvéti ének dallama azonos a 332. lapon lévő Hiszünk igaz Istenben kezdetű kottás Credo-parafrázis dallamával. Vö. Credo [HIszünk igaz Istenben…] c. 13 horgadgyunk – meghajoljunk, fejet hajtsunk (NySz I, 1491).