## BOLDOG ASSZONYRÓL VALÓ ÉNEKEK

Szűz Máriának, Jézus Krisztus édesanyjának tisztelete a katolikus Egyházban az evangéliumi tanításon, az apostoli és patrisztikus hagyományon alapszik (vö. Schütz 1937, II, 60–96). Az istenanyai méltóságáról és a megváltás történetében betöltött kegyelemközvetítő szerepéről szóló hittani tanítás a liturgiában kezdettől fogva kifejezésre jutott. Ezt tükrözi a kereszténység századai során keletkezett Szűz Máriára vonatkozó himnusz-irodalom (vö. Meersseman i.m.; AH, passim) és ennek nyomán a nép használatára szerkesztett egyházi énekek (Cantus de Beata Virgine Maria. A Boldogságos Szűz Máriáról való énekek) gazdagsága.

E részben a szorosan vett Mária-ünnepekhez kapcsolódó énekek találhatók. Megjegyzendő azonban, hogy e költészetnek elemei, költői képei, hasonlatai és fordulatai, forma- és dallamvilága az adventi és karácsonyi énekek jelentős részében is megtalálható. Erre az összefüggésre az énekeskönyvek másolói és szerkesztői is ismételten utalnak.

Szűz Mária ünnepeiről ld.: LThK 7, 67–8; Mihályfi 1933, 93–4, 97–9, 161–4.

A jelen kötetben az adventtel kezdődő egyházi év naptári rendjében a következő Mária-ünnepek énekei találhatók:

A Mária ünnepek közös énekei (Commune festorum B. Mariae Virginis)

Dec. 8. Szeplőtelen Fogantatás (In Conceptione Immaculata B. Mariae Virginis)

Febr. 2. Gyertyaszentelő Boldogasszony (In Purificatione V. Mariae Virginis; mai címe: In Praesentatione Domini = Urunk bemutatása a templomban)

Márc. 25. Gyümölcsoltó Boldogasszony (In Annuntiatione B. Mariae Virginis; mai címe: In Annuntiatione Domini = Urunk megtestesülésének hírüladása)

Júl. 2. Sarlós Boldogasszony (In Visitatione B. Mariae Virginis)

Aug. 5. Havas Boldogasszony (In Dedicatione Sanctae Mariae ad Nives)

Aug. 15. Nagyboldogasszony (In Assumptione B. Mariae Virginis)

Szept. 8. Kisboldogasszony (In Nativitate B. Mariae Virginis)

Szept. 12. Szűz Mária neve (Sanctissimi Nominis Mariae)

Szept. 15. Hétfájdalmú Szűzanya (Septem Dolorum B. Mariae Virginis)

Nov. 21. Szűz Mária templomban való bemutatása (In Praesentatione B. Mariae Virginis)

A XVII. század első feléből való Mária-énekek: RMKT XVII./2, 66–69. sz.; RMKT XVII./7, 9., 10., 11., 17., 22– 47., 69., 71. , 81., 84., 85., 88., 93., 94., 104 –107., 118., 119., 144., 150–154., 160., 182., 183., 186., 193., 197., 200., 204., 205., 206., 208., 209.