# Alma redemptoris*

### Nótája, Idvöz légy drága Szent Szüz

IDvözitönk Szent Annya, Egek fényes tornya,
kik hozzád igyekeznek, Adgy jót hiveidnek:
Mivel ugy tetszettél, Annak hogy Annya löttél,
Kitöl teremtettél.
Tengernek fényessége, buzgóság mélysége,
vidd jóra nemzetünket, óltalmazz bennünket:
szép szüzen fogadtál, szüz örökké maradtál;
segély Jesus által.

Nyomtatott kiadása: Cantus catholici. Kassa 1674, 72. – Cím: ALMA REDEMPTORIS. – Nótajelzés: Nótája, Idvöz légy drága Szent Szüz. fol. 28. Szövege megtalálható még a következő XVIII. századi kéziratos gyűjteményekben: Magyar Cantionale (XVIII. sz. eleje, 63), Szakcsi kántorkönyv (1788–9, I, 28). Az Alma redemptoris mater kezdetű Mária-antifóna szabadon alakított parafrázisa. Lásd Alma redemptoris mater c. jz. Szerzője ismeretlen. Versforma: 13–13–6–13 (a–b–c–c); a tizenhármas sorok 7/6 osztásúak belső rímmel. Dallama: RMDT II., 121/II. sz.