## A SZENTHÁROMSÁGRÓL

A kereszténységnek az Istenről való, bibliai kinyilatkoztatáson alapuló legelvontabb tanítása. Tartalma: Az egy isteni természetnek három, valósággal különböző személy a birtokosa: az Atya, a Fiú és a Szentlélek. E három személy lényegileg egy Isten. Vö. Schütz 1937, I, 388–449. Ünnepét a XIV. századtól a pünkösd utáni első vasárnapon külön is megülték. Lásd Mihályfi 1933, 158.

A' Szent Haromsagrol valo Enekek (Cantus de Sacro-Sancta Trinitate, Cantus de SS. Trinitate) között előfordulásuk és tartalmuk alapján a kassai Cantus catholici Te Deum- és Salve regina-parafrázisai is megtalálhatók.

A XVII. század első feléből való előzmények: RMKT XVII./2, 102. sz. (Salve regina); RMKT XVII./7, 11. sz. (Salve regina), 141. sz. (Szentháromság), 149. sz. (Te Deum).